*«Lurt å vite om barnehagen»*

Informasjonsskriv til deg som har barn i Jevnaker barnehagene.

Del 2



Sist revidert 01.09.21

FORVENTNINGER TIL ANSATTE og FORELDRENE

**Hva kan du forvente av barnehagen?**

* At du og barnet ditt hver dag blir møtt med respekt og vennlighet av personalet.
* At ditt barn blir sett, hørt og verdsatt
* At barnet ditt møter omsorgsfulle voksne med relevant kompetanse og erfaring.
* At det er rom for læring, vekst og utvikling for alle barn utfra egne forutsetninger
* At barnehagehverdagen er preget av omsorg, trygghet, tilhørighet og glede.
* At du får informasjon om eget barn og barnehagens aktiviteter og planer.
* At du får medinnflytelse gjennom samtaler, møter og brukerundersøkelser
* At vi tar kontakt med deg om barnet ditt når vi har behov for det, eller når vi ønsker samarbeid med andre tjenester vedrørende barnet ditt.
* At barnehagen bidrar til et godt samarbeidsklima mellom hjem og barnehage.
* At barnehagen legger til rette for en sund livsstil og et godt og sundt kosthold.

**Hva forventer barnehagen av deg som forelder/foresatt?**

* At du gjør deg kjent med vedtekter og rutiner i barnehagen.
* At du sørger for at barnet ditt har klær til aktiv lek ute og inne, og nok skiftetøy.
* At du gir barnehagen nok og nødvendig informasjon om barnet ditt.
* At du sier ifra til barnehages personale når det er noe du reagerer på /er uenig i, eller noe du er spesielt fornøyd med.
* At du tar kontakt med personalet når du leverer/henter barnet ditt.
* At du alltid sørger for at barnet ser at du går og sier «ha det».
* At du sier ifra hvis noen andre enn dere skal hente barnet.
* At når du henter barnet i barnehagen rydder sammen med barnet de lekene barnet holder på med.
* At du rydder hyllene/kurvene og ta med vannflaskene hjem til vask minimum hver fredag
* At du melder ifra hvis barnet er sykt eller ved annet fravær
* At du holder deg orientert om det som skjer i barnehagen.
* At du deltar på foreldrearrangementer og møter
* At du bidrar til et godt samarbeidsklima mellom hjem og barnehage

**Kjernetid**:

Barnehagen er åpen fra 06.45 – 16.15. Vi har ingen kjernetid, men ønsker at barna skal være her før kl 09.00. Da starter barnemøtet. Barnet kan gjerne ha en fridag innimellom hvis dere ønsker det, men husk å gi beskjed innen kl.09.00 dersom barnet blir borte fra barnehagen.

**Leker:**

Det er ikke lov til å ta med egne leker til barnehage. Dette for å dempe kjøpepress, og forhindre at leker blir borte. Kosedyr og lignende som barna bruker ved soving kan dere selvfølgelig ta med.

**Skift:**

Et fullt sett med skift skal ligge i barnehagen til enhver tid: eks trøye, genser, truse, strømpebukse, sokker, langbukse, votter og ullsokker. Husk å merke klærne.

**Utetøy:**

Vi er ute i all slags vær. Send derfor alltid med passende klær. Dresser, regntøy(jakke/bukse) og gummistøvler/vinterstøvler.

NB; Husk solkrem/kuldekrem. Vi har ikke egne kremer her i barnehagen – ta med kremer hjemmefra.

**Tøfler/innesko:**

Ha et par tøfler/sandaler/sko til innebruk stående i barnehagen.

**Bleier:**

Foreldrene kjøper selv inn bleier til barna som bruker det.

**Mat:**

Fra barna kommer om morgenen spiser de som vil frokost (medbragt matpakke) på avdelingen. Frokosten varer fram til kl.08.30.

Ca klokka 11.00 er det et hovedmåltid i barnehagen, og dette tilbereder vi her. Vanligvis er dette et brødmåltid, men vi spiser varmmat en dag i uken annenhver uke. Klokka 14.00 spiser de som ønsker det knekkebrød/brød og frukt/grønnsaker som vi også lager i stand i barnehagen.

Barna får melk/vann til alle måltidene.

**Syke barn**

Smittefaren er stor i barnehagen. Hold derfor syke barn hjemme. Barn som ikke kan være ute, hentes før utetiden.

For råd i forhold til de enkelte sykdommene henviser vi til internettsiden [www.fhi](http://www.fhi) Der finner du oppdatert informasjon og de til enhver tid gjeldene anbefalinger.

**Oppkast/diaré:**

Dette smitter raskt, og barna må være hjemme! «Barnet kan vende tilbake til barnehagen 2 døgn etter at de har blitt symptomfrie» (jfr [www.fhi](http://www.fhi)) Se også skriv fra kommunelegen om *Sykdom og* *barn i barnehagen* som ligger på Jevnaker kommune sine nettsider for barnehagene.

**Lus:**

Det er vanlig at barnehager og skoler periodevis har utfordringer med hodelus blant barna. Sørg for at dere grer jevnlig med lusekam, og behandler hår som har hodelus. Vi kan veilede dere, eller så kan dere ta kontakt med apoteket for å få råd.

**Medisinering i barnehagen:**

Dersom barnet trenger medisin i løpet av barnehagedagen, skal det fylles ut skjema på avdelingen hvor det står når, hvor mye og hvem som har ansvaret. All medisin skal ligge i originalemballasjen med barnets navn og dosering på. Dersom barnet trenger å ha akuttmedisin i barnehagen, skal det lages en avtale i samarbeid med styrer. Reseptfri medisin ønsker vi i størst mulig grad at dere gir hjemme.( skjema fines på kommunens nettsider)

**Parkering:**

Når dere parkerer ved levering og henting, ønsker vi ast dere rygger bilen på plass. Dette er mest trafikksikkert for barna. Ikke la bilen gå på tomgang, da eksos kommer inn via ventilasjonsanlegget vårt og gir barna dårlig luftkvalitet inne.

**For sent hentet:**

Dersom barnet blir hentet etter sin oppholdstid i barnehagen vil det ved annen gangs melding føre til et gebyr på 300,- for hver påbegynt halvtime. Det betyr at barnet skal være ute av barnehagen innen stengetid kl 16.15.

**Foreldresamtaler**

Tilbys to ganger i året. Lapp om dette henges opp på informasjonstavlen. Vi anbefaler at dere deltar på minimum en samtale pr år.

**Foreldremøter**

Barnehagen innkaller til foreldremøte to ganger i året. Et møte om høsten og et møte på våren.

**Foreldreråd**

Består av foresatte til alle barna i barnehagen og skal fremme deres fellesinteresser og bidra til at samarbeidet mellom barnehage og foreldregruppen skaper et godt barnehage-miljø.

**Samarbeidsutvalg (SU)**

Skal være et rådgivende, kontaktskapende og samordnende organ. Det består av foreldre og ansatte i barnehagen. Hver gruppe er likt representert når det avholdes stemming.

**Ferie**

Barnehagen holder feriestengt uke 28, 29 og 30, samt hverdagene i romjula og påskeuka

**Ulykkesforsikring**

Alle barna er forsikret mens de er i barnehagen, også på vei til eller fra.

**Oppsigelse av barnehageplass**

Plass i barnehage må sies opp skriftlig til barnehagen med minst en måneds varsel. Oppsigelsestiden begynner å løpe fra den 01. i neste måned. Det er full betaling i oppsigelsestiden på en måned. Blir plassen sagt opp etter 1. april, må det betales ut barnehageåret såfremt ingen nye betalende blir opptatt.

Dette vil blant annet si at førskolebarna beholder plassen sin til og med 31.07 det året de begynner på skolen, så fremt plassen ikke sier opp før 1.april samme år.

**Bursdagsfeiring;**

Vi ønsker at barna skal få fokus på sin dag. Vi henger ut flagg, lager bursdagskrone og synger bursdagssang. Vi lager en fin stemning rundt feiringen ved lunsjen. Barnet får velge om vi skal spise f.eks fruktcoctail, smoothie eller grønnsaker og dipp.

**Bursdagsinvitasjoner i barnehagen:**

Dersom dere ønsker å invitere til bursdagsfest hjemme, og dele ut invitasjoner her, ønsker vi følgende: Inviter enten alle jentene/alle guttene på avdelingen, eller alle 3-åringene eller 4 åringene el. Gjennom å invitere gruppevis slipper vi ulykkelig barn som ikke blir invitert.

**Fellessamling;**

Hver torsdag har vi fellessamling hvor vi blir bedre kjent med hverandre på tvers av avdelingene. Her synger vi, danser litt, snakker sammen og lærer rim og regler. Det er som oftest styrer som har disse samlingene.

**Merkedager og fester:** *alle datoer står i vår årsplankalender*

* **Lucia;**

Barna går i tog til torget på Nesbakken. Foreldrene tar med en stor hvit t-skjorte til luciafeiringen. Foreldrene inviteres til å se på toget, og kanskje får de smake lussekatter også ☺

* **Nissefest;**

Store og små kler seg ut som nisser og vi spiser grøt. Kanskje kommer nissen?

* **Julegudstjeneste;**

Vi går til kirken sammen med de andre barnehagene. Gi beskjed til oss dersom du ikke ønsker at ditt barn skal delta.

* **Julemiddag;**

Vi lager julemiddag med ribbe, julepølser, medisterkaker og surkål. Vi har selvfølgelig også halal- alternativer.

Vi pynter oss.

* **Karneval;**

Vi feirer karneval i slutten av februar. Vi lager masker/kostymer sammen med barna i barnehagen. (ingen kostymer hjemmefra)

* **Påskebrunsj;**

Vi inviterer foreldre på koldtbord med masse god mat. Vi pynter påskebord.

* **8. mai feiring;**

Vi går i tog med norske flagg og fane. Vi feirer med god mat og is i barnehagen. Barna har med norske flagg.

* **17. mai;**

Vi samles på torget på Nesbakken og går i folketoget. Elefant-foreldrene har ansvaret for fane og duskbærere.

* **Stadiondagene;**

Alle barnehagenes førskolebarn samles på Jevnaker stadion. Vi blir kjent med, og lager masse fint sammen med, de andre førskolebarna i Jevnaker kommune.

* **Sommerfest;**

For alle i barnehagen. Feiringer arrangeres av foreldrene til førskolebarna.

* **Sjørøverfest;**

Alle kler seg ut som sjørøvere, spiser «blekksprutpølser» og går på skattejakt. Ta med gammel t-skjorte hjemmefra (vi klipper i den). Resten fikser vi her.

**Samarbeidspartnere:**

**Overgang barnehage/skole og SFO**

Jevnaker kommune har utarbeidet en plan for overgang fra barnehage til skole. Dette for å gjøre overgangen best mulig for barna.

I tillegg til planen besøker elefantgruppa Bergerbakken skole/SFO og Toso skole/SFO flere ganger i løpet av det siste året i barnehagen for å bli kjente og trygge. Se egen plan.

**Ressursteam for barnehagene**

Ressursteamet er en del av barnehagetjenesten i kommunen. De har spesiell oppmerksomhet på tidlig innsats og forebyggende arbeid. Teamet skal sammen med barnehagene sikre et best mulig tilpasset tilbud til barna. I tillegg gir de spesialtilpasset hjelp til barn med enkeltvedtak etter opplæringslova. Teamet består av spesialpedagog og barnevernspedagog. Foreldrene må alltid gi sitt samtykke før barnehagen henvender seg til barnehageteamet vedrørende et barn.

**PP- tjenesten**

PPT kan vi søke hjelp oss dersom dere som foreldre eller vi i barnehagen er bekymret utviklingen til barnet. Årsaken til bekymring kan være at barnet:

* Har forsinket språkutvikling eller språkvansker
* Har sosiale eller følelsesmessige/emosjonelle utfordringer
* Ikke utvikler motoriske eller kognitive evner som forventet.

Dersom barnet har funksjonshemninger, har de etter lov om barnehager, fortrinnsrett ved opptak i barnehagen. Dette betyr at barnehagene må samarbeide med PP-tjenesten (pedagogisk-psykologisk-tjeneste) som har ansvar for oppfølging av disse barna og andre barn med spesielle behov.

Skulle noen foreldre være usikre angående sitt barn m.h.t normal utvikling, kan barnehagen formidle kontakt med PP-tjenesten. Nesbakken barnehage har en PP-rådgiver 3 timer stort sett hver mandag. Foreldre må alltid gi sitt samtykke før personalet henvender seg til PP-tjenesten angående et barn.

**Lege/helsestasjon -overgang**

Kommunelegen og helsestasjon gir en del råd og veiledning i forhold til sykdom og hygieniske forhold. Barnehagen har mulighet til å henvende seg til helsestasjonen dersom det er noe vi lurer på.

**Barnevernet**

Barnehagen samarbeider med barnevernet ved behov. Men barnehagen kan ikke ta kontakt med barnevernet uten samtykke fra foreldrene. Det er bare i situasjoner barnehagen har mistanke om seksuelt overgrep eller vold at vi ikke trenger samtykke. Barnehagen har opplysningsplikt til barnevernet ved mistanke om omsorgssvikt.

**Familieteam**

Kommunen har et Familieteam hvor dere foreldre kan søke veiledning for smått og stort. Det kan være samlivskonflikter, forhold til barna og andre ting som påvirker familielivet. Dere som foreldre kan ta kontakt direkte på telefon 452 69 071. Vi i barnehagen kan også sette dere i kontakt med teamet.

**Fysiogøy**

Alle barnehagene på Jevnaker samarbeider med Fysioterapeut og Ergoterapeut blant annet gjennom ***Fysiogøy*** som er et tilbud til alle 4-åringene hver høst. Tilbudet består av motorisk kartlegging før og etter et motorisk aktivitetstilbud som de holder i barnehagen over 4 uker. I etterkant mottar foreldrene en rapport med forlag til tiltak ved behov. Barnehagen får samtidig veiledning på hvordan vi best mulig kan legge til rette for allsidig motorisk stimulering. Dette er frivillig tilbud som krever samtykke fra dere foreldre.